1. **Formål og relevans (vores omverden)**

Med dette projekt vil Morsø U-Landsforening / Morsoe Development Association (MUF / MDA) arbejde med engagement i følgende stærke lokale målgrupper, der er kendetegnende for et lille lokalsamfund som Mors:

1. Unge på Mors hovedsageligt på Morsø Gymnasium via samarbejde med elevforeningen H(Å)BB
2. Medlemmer af MUF / MDA
3. Lokale kvinde- / håndarbejdsgrupper

Målet er, at disse målgrupper engagerer sig yderligere dels i vort arbejde med projekter i venskabsbyen Bukoba i Tanzania og dels i udviklingsarbejdet generelt. Målet er, at flere vender blikket mod verden udenfor (Mors) Danmark og bliver bevidst om nødvendigheden af global indsigt, forståelse og samarbejde.

Udover at grupperne via engagementet selv får forståelse for andre kulturer, og deres miljø og bæredygtighed er formålet også at skabe bedre vilkår for især børnene i Bukoba.

Det er vort mål, at grupperne får øjnene op for, hvordan de på forskellig vis kan engagere sig i arbejdet og bidrage til bedre vilkår for børnene.

For at disse grupper skal engagere sig, vil vi for de enkelte grupper:

1. Tilbyde temadage, gæstelærerbesøg og deltage i fællestimer på Morsø Gymnasium
2. Invitere vore medlemmer til aktiviteter – ikke ”kun” som bidragydere, der ”giver en hånd” ved særlige arrangementer, men give dem ejerskab af foreningens projekter, så de bliver klædt på til selv at kunne formidle budskabet i eget netværk.
3. Invitere lokale kvindegrupper - såvel eksisterende som ad hoc i forbindelse med dette projekt - til ”husflids-arrangementer”, så de engageres i fremstilling af produkter (tasker, indkøbsnet, tøj og ”bee’s wrap”) af stof fra Tanzania til videresalg ved vore foredrag og markedsboder i Danmark. Disse kvinder gøres nysgerrige efter at høre og lære om afrikansk husflid og levevilkårene for kvinder i en anden verdensdel.
* **Hvilke forandringer hos jeres målgruppe ønsker I at opnå med indsatsen**?

Overordnet ønsker vi for alle 3 grupper, at de ved engagement får indsigt i social ulighed, at handicapgrupper, her specielt børn med albinisme, skal beskyttes (Verdensmål 16), og at de har ressourcer som alle andre, hvis de får nødvendig og relevant skolegang (Verdensmål 4). Derudover vil vi med afsæt i et tidligere miljøprojekt i Tanzania engagere grupperne i træplantning, bæredygtighed og genanvendelse (Verdensmål 7 og 15)

De enkelte grupper engageres således:

1. De unge mennesker på Mors søger oftest bort fra øen mod større byer for at tage uddannelse. Vi ønsker derfor via projektet at være med til at præge, modne og danne de unge til at engagere sig i verden omkring sig, mens de stadig bor på Mors.

Engagementet kan udmønte sig i:

* Motivation til aktivt at tilegne sig nye horisonter, de kan tage med sig i deres nye omgivelser.
* Øget efterspørgsel efter et volontørophold på institutioner i vores venskabsby, før de går i gang med en egentlig uddannelse - ikke kun som hjælp til børn i Afrika, men som en udfordring til at blive klog på og få forståelse for andre kulturer
* Virtuel kontakt med elever i Kagera Youth Forum og Josiah Girls High School – begge Bukoba – kan være med til at skabe nysgerrighed for andres levevilkår og således blive en forløber for fysisk kontakt ved besøg og ved volontørarbejde. Effekten af kortvarige kontakter f.eks. virtuelt må ikke undervurderes.
* Morsø Gymnasiums H(Å)BB gruppe engageres fysisk i kreativt arbejde mhp. videresalg på Gymnasiet til fordel for de børnehjem, H(Å)BB støtter i Bukoba
* De unge får bedre redskaber og bliver med deres større viden bedre rustet til at engagere andre unge
1. Udover aktivering ved enkeltstående arrangementer engageres egne medlemmer i:
* Planlægning og afholdelse af foredrag i eget netværk – f.eks. i andre foreninger og på arbejdspladsen
* Salg af varer fra kvindegrupper i Bukoba
* Deltagelse i medlemsrejse til Bukoba, hvor de ved selvsyn kan møde vore kontakter og venner i venskabsbyen og se de projekter, MUF/MDA har arbejdet med de senere år.
* At skabe nysgerrighed for andres levevilkår og således blive en forløber for fysisk kontakt ved besøg og / eller ved seniorvolontørarbejde

At denne gruppe bliver endnu mere videbegærlige og opsøgende ift. oplysninger vedr.

u-landsarbejde (f.eks. i Global Nyt, Verdens bedste Nyheder m.m.) for at være bedre rustet til at udbrede og diskutere u-landsforhold

1. Lokale husflidsgrupper – især kvinder engageres i:
* At blive nysgerrige efter at lære om afrikansk husflid
* Den fælles interesse med andre kvinder
* Fremstilling af bl.a. tasker, indkøbsnet, tøj og ”bee’s wrap” af de flotte afrikanske stoffer til videresalg ved vore foredragsarrangementer og markedsboder.
* Fortællinger om de afrikanske ”søstres” husflid og mødes virtuelt med disse kvinder, hvor man også kan udveksle håndarbejdsmæssige ideer og mønstre.

Virtuel udveksling på arbejdsmøderne med udvalgte kvinder i Bukoba, som MUF/MDA har kontakt med, vedr. samfundsforhold, levevilkår og daglige udfordringer og glæder. (f.eks. fortæl om dig selv, lyt og sæt dig ind i andres vilkår – nord/syd engagement)

**Hvordan vil indsatsen fremme målgruppens engagement og deltagelse omkring udviklingssamarbejde?**

Udover det personlige møde og samtalen med de enkelte grupper vil vi producere en film og 3 forskellige foldere tilpasset de 3 målgrupper til opdatering om forholdene i Bukoba for at oplysning bliver til engagementsskabende aktiviteter.

Dokumentarfilm og foldere skal være en øjenåbner til yderligere engagement og skal hovedsageligt handle om vilkårene for børn i Tanzania født med albinisme. Vi vil fortælle vores målgrupper om kostskolen Mugeza Mseto Primary School, hvor nogle af disse børn bor og går i skole på betryggende vis, så de ikke udsættes for lemlæstelse – for ligesom krybskyttere jager elefanter pga. deres stødtænder, jages børn med albinisme. Via interviews lader vi børn, forældre og lærere selv komme til orde. Derudover vil vi i filmen også berøre vore energi- og miljøaktiviteter i Bukoba i samarbejde med Sarepta Women Group.

Vi vil fortælle de 3 målgrupper, at via et stort lokalt engagement og samarbejde mellem serviceklubber på Mors og MUF / MDA er det lykkedes at skaffe midler til nye sovesale og baderum samt en beskyttende mur rundt om albinoskolen, så børnene i Mugeza ikke længere behøver frygte kidnapning og lemlæstelse.

I filmen møder målgrupperne også repræsentanter fra MUF / MDA ved køkkenbordene på Mors til møder, der presses ind i en allerede travl hverdag, Samtidig skal filmen også formidle, at:

* det kræver både engagement, diplomati, hårdt arbejde og hjerteblod, for at et udviklingsarbejde skal lykkes
* små organisationer og lokalforeninger kan gøre en stor og reel forskel, der rækker ud over kortsigtede indsatser som f.eks. indsamling af tøj og bamser
* det kan være en styrke at engagere sig i et lille lokalt arbejde – både på Mors og i Bukoba – både i civilsamfundet og i offentligt regi

Via filmen får målgrupperne en indsigt i en konkret opgaveløsning og indblik i MUF / MDA’s arbejdsområder og -metoder, og de får at se, at det er godt og frugtbart at skabe netværk og løfte i flok - specielt mhp. de udfordringer, man kæmper med i et fattigt udviklingsland. (Verdensmål 17).

Filmen og folderne vil kredse om temaerne:

- social uretfærdighed, stigmatisering, desperation på den ene side – som er årsag til, at et sted som

 Mugeza Mseto Primary School eksisterer – og på den anden side emnerne engagement, samarbejde,

 vedholdenhed og hjerteblod, som har gjort arbejdet her muligt.

- miljøprojektet med vores partner ”Sarepta Women Group” og aktiviteter som at plante træer og bygge

 energibesparende komfurer.

De 3 grupper vil individuelt via netop deres styrker og kompetencer se, hvordan de kan engagere sig og gøre en forskel.

**Bæredygtighed**

1. **Hvordan har I forholdt jer til social retfærdighed i tilrettelæggelsen af indsatsen? Det kan for eksempel være gennem de tematikker, I arbejder med, eller gennem udvælgelsen af deltagere i indsatsen.**

Udgangspunktet er ønsket om, at ovennævnte 3 grupper engageres yderligere i og får øjnene op for verden omkring dem, og de får mulighed for at opleve en anden kultur, hvor der ikke altid er lige forhold. Ved engagement vil de opdage, at de kan hjælpe med at skabe social retfærdighed for en udsat gruppe – som eksempelvis børn med albinisme.

Til indsamling af materiale til film og foldere vil vi under skyldig hensyntagen til landets gældende lovgivning rådføre os med vores lokale mangeårige kontaktperson: skoledirektør Elpidius Baganda, Bukoba Municipal Council vedrørende tilladelse og samtykke til at filme, optage interviews og indsamle data, og vi vil ved udvælgelse af deltagerne lægge vægt på et bredt spekter af færdigheder, uddannelse, alder og køn.

Vi vil desuden drage nytte af erfaringer fra og inddrage vores samarbejdspartner fra tidligere projekter: Sarepta Women Group / CISU projekt: ”Economically Sustainable Livelihood and Environmental Conservation (ESLEC) J.nr.: 16-1876-MP-sep”, hvor vi udover ovennævnte miljøaktiviteter også arbejdede med Village Savings and Loans Association (VSLA) og igangsætning af økonomiskabende virksomhed. Derudover vil vi følge op på corona-projekter, vi har afviklet i år med tilskud til værnemidler og oplysninger i landsbyerne om hygiejne og beskyttelse.

1. **Hvordan har I forholdt jer til klima- eller miljømæssig ansvarlighed i tilrettelæggelsen af indsatsen? Dette kan for eksempel være i forhold til livsvilkår i udviklingslande eller klima- og miljøpåvirkningen ved selve indsatsens aktiviteter, eksempelvis rejser.**

Overordnet bygger hele projektet på, at vi ønsker, at de engagerede grupper får øjnene op for vigtigheden i, at vi ikke efterlader en misbrugt verden til vore børn og børnebørn.

Derudover er der bæredygtighed i aktiviteterne i alle 3 grupper:

1. De unge inspireres til og får øget bevidsthed om genanvendelse for at undgå forurening og ressourcespild.
2. Vore egne medlemmer opnår via film og folder en øget bevidsthed omkring genbrug og at plante træer, hvilket de allerede er bekendt med fra vore tidligere projekter i Bukoba, og det er tanken, at der inviteres til foredrag om de 17 verdensmål med forfatter til ”Victoria-bøgerne” Jesper Tornbjerg som foredragsholder, når det er muligt i henhold til covid19 restriktionerne.
3. I sygrupperne vil der blive arbejdet med ideer til salgsartikler – bl.a. vokse stof til bæredygtigt madpapir (bee’s wrap), så man udnytter de mange stofrester fra fremstilling af tøj. Vi har tidligere inspireret afrikanske kvindegrupper til udnyttelse af stofrester. Desuden har vi ladet os inspirere af de afrikanske kvinder, der for at undgå brug af plastic, bruger kurve og er begyndt at sy spændende bærenet, tasker o.l. til deres indkøb. Den kultur vil vi gerne styrke og videregive ved at sygrupperne fremstiller attraktive effekter til eget brug og med støttende videresalg for øje (gerne med et lille mærke med en sort og en hvid hånd)

De 3 grupper kan nås uden større brug af brændstof, da de alle findes i nærmiljøet i Morsø Kommune, der samtidig er en ø med korte afstande fra nord til syd.

Forarbejdet med bl.a. dataindsamling kan på grund af de gode relationer med myndigheder og andre involverede relativt let og sikkert foregå og planlægges over internettet, så der ikke afvikles unødig rejseaktivitet.

I budgettet er planlagt rejseudgifter for 2 personer:

1. fotograf og interviewer
2. bestyrelsesmedlem for Morsø U-Landsforening

Vi vil være opmærksomme på CO2 kompenserende flybilletter, og vi vil minimere rejseomkostningerne og samtidig opnå en sparring flere involverede imellem, ved at kombinere rejsen med evalueringsbesøg af en containerforsendelse, der ankom til Bukoba 15. marts 2020 samt checke op på tidligere CISU projekter med træplantning og komfurbyggeri.

Der vil derved deltage flere bestyrelsesmedlemmer, som vil kunne bidrage med oplysninger og assistance.

1. **Den ansøgende organisation og andre organisationer/aktører (vores udgangspunkt)**
* **Hvilken kapacitet har I som den ansøgende organisation til at gennemføre indsatsen (erfaringer, ressourcer, netværk, sammenhæng med andre aktiviteter mm.)?**

MUF / MDA har erfaring for gennemførelse af projekter, aktiviteter og oplysningsarbejde gennem 40 års arbejde med u-landsprojekter generelt og 37 års erfaring med projekter i Morsø Kommunes venskabsby Bukoba i Tanzania i særdeleshed.

Derudover har vi via CISUs Civilsamfundspulje 2015-1628-PA-april arbejdet med kapacitetsopbygning i en bestyrelse.

Til optagelse af dokumentarfilm, klipning og redigering samt udarbejdelse af interviews både i Danmark og i Tanzania er der i pågældende projekt truffet aftale med Rikke Schrader kandidat i antropologi fra Københavns Universitet med speciale i visuel antropologi. Rikke Schrader arbejder som konsulent og bruger film og video både som formidlingsmetode og som research-redskaber. Via dette samarbejde opnår MUF / MDA en del ”gratis” viden, idet Rikke Schrader som medlem af MUF / MDA tidligere har besøgt Bukoba 5 gange – bl.a. som volontør i 4 måneder.

Via det kommunale samarbejde har vi gode kontakter med myndigheder både i Danmark og i Tanzania, og vi nyder stor anseelse og respekt for vort arbejde i begge kommuner.

* **Hvis I søger i samarbejde med en eller flere organisationer/aktører:**
* **Hvordan vil I som den ansøgende organisation sikre koordinering af indsatsen?**
* **Beskriv alle organisationer/aktørers bidrag, roller og ansvarsområder.**

MUF / MDA er eneansvarlig for projektet, men i et tæt samarbejde med vore kontaktpersoner i Bukoba vil vi gennemføre projektet med tilladelse fra Bukoba Municipal Council, Tanzania.

**3. Selve indsatsen (vores indsats)**

**Målgruppen**

* **Hvilke(n) målgruppe(r) vil I nå med indsatsen, herunder forventet antal personer (vær derudover så specifik som muligt i forhold til alder og geografi)?**
* **Hvordan vil indsatsen nå ud til den valgte målgruppe?**
* **Hvordan sikrer I, at denne/disse målgruppe(r) oplever, at indsatsen er relevant for dem?**

1. De unge på Morsø Gymnasium nås via aftale med gymnasiets ledelse og via samarbejde med elevgruppen H(Å)BB – i første omgang forventer vi et tilhørertal på ca. 100 elever – af begge køn - mere specifikt forventer vi et uddybende engagement fra ca. 25 elever.

Da gymnasieelever er en korttids gruppe på max 3 år, vil materialet kunne bruges flere gange, hvorved vi med jævne mellemrum kan nå nye unge. MUF / MDA’s vedvarende kontakt med Bukoba-området, vil gøre det muligt verbalt og evt. med supplerende billeder at holde oplysningerne i og fra filmen up to date.

1. Vore egne medlemmer på ca. 100 voksne personer af begge køn vil blive inviteret til arrangement, hvor vi uddyber engagementsmulighederne. Her håber vi at kunne nå ca. 50 personer, hvoraf det forventes, at ca. 25 medlemmer øger deres fremtidige engagement i foreningen.
2. Det er vort mål at engagere 5 lokale kvinde- / håndarbejdsgrupper med ca. 12 voksne personer i hver gruppe – fordelt 4-5 steder på Mors.

Film og uddybende orientering kan også anvendes i vor generelle foredragsaktivitet og kan tilbydes til TV Midt/Vest og TV Nord.

**Planlægning**

* **Beskriv hvordan I vil opnå den ønskede forandring. Beskriv de planlagte aktiviteter, og hvordan de vil lede til konkrete resultater.**
* **Hvordan øger indsatsen mulighederne for at målgruppen/målgrupperne kan deltage, handle og finde fælles løsninger for en mere bæredygtig verden?**
* **Hvordan vil I opsamle erfaring og læring undervejs og efter indsatsen?**

Projektet er planlagt for perioden: 01.04.2021 – 31.03.2023 og afvikles således:

**April – juni 2021**: Indsamle information via digital kontakt med myndigheder og kontaktpersoner i Bukoba

**August – september 2021**: Kontakt til ledelsen og elevgruppen på Morsø Gymnasium til planlægning af videre engagementsaktiviteter

**August - oktober 2021**: Kontakt til og etablering af lokale kvindegrupper på Mors – grupperne samles herefter fortsat med passende mellemrum

**Maj 2021**: Der informeres om engagementsprojektet på generalforsamlingen for medlemmer af MUF/MDA

**Maj 2021**: Foredrag ved forfatter til ”Victoria-bøgerne” Jesper Tornbjerg

**Juni – september 2021**:Bearbejdning af indsamlet digitalt materiale

**August 2021 – juni 2022**: Uddybe kontakt med Morsø Gymnasium og elevgruppen H(Å)BB med tilbud om gæstelærerbesøg og deltagelse i fællestimer

**Forår 2022**: Rejse til Bukoba for fotograf/interviewer og bestyrelsesmedlemmer (rejsetidspunktet vil naturligvis blive planlagt i henhold til anbefalinger fra Udenrigsministeriet pga. covid19 og kan derfor blive udsat til et senere tidspunkt)

**Forår - sommer 2022**: Bearbejdning af det indsamlede materiale til produktion af film og foldere

**August 2022**: Filmen vises første gang på Kulturmødet på Mors

**Efterår – vinter 2022**: Filmen vises og foldere uddeles i de 3 målgrupper:

1. Unge på Morsø Gymnasium
2. Medlemmer af MUF/MDA
3. De lokale kvindegrupper

**Januar – marts 2023**: Evaluering og regnskabsopgørelse af projektet. De indsamlede notater samles i en fælles fil, og metoden efter lærersløjfen – PDCA (Plan, do, check, act) vil blive anvendt. Værktøjerne og metoderne kan efterfølgende anvendes i vore fremtidige aktiviteter.

Via aktiviteter som film og personligt samvær med de enkelte grupper håber vi helt konkret på:

- flere ønsker at få ejerskab og tage ansvar til vore aktiviteter

- flere køber medlemskaber af MUF / MDA

- flere sender ansøgninger til vores volontørordning

- større interesse for og tilmelding til medlemsrejser

- flere melder sig til at deltage i opgaver, komme med initiativer og input til nye aktiviteter

Bestyrelsesmedlemmer i MUF/MDA vil desuden alle blive introduceret til at kunne deltage i arbejdet med de enkelte grupper og til at fremvise filmen og uddele folderen i forbindelse med et foredrag.

Ved hvert arrangement foretages evalueringsnotat i form af en fælles ”PDCA- logbog bl.a. med: sted, antal deltagere, aldersgruppe, engagement blandt tilhørerne og feed back. Efterfølgende afvikles evalueringssamtale af de deltagende bestyrelsesmedlemmer som en kvalitetsopsamling.

**Metoder**

* **Hvordan vil I inddrage stemmer fra udviklingslande i indsatsen?**
* **Hvilke(t) udviklingsland(e) relaterer indsatsen sig til?**

MUF / MDA har ikke tidligere produceret en dokumentarfilm eller fremstillet professionelle foldere til beskrivelse af kulturen og vort arbejde i Bukoba. Vort nuværende præsentationsmateriale består af små fotokopierede foldere på amatørbasis omhandlende tidligere CISU projekter.

For at få vore 3 målgrupper bedre i tale og engagere dem, ønsker vi derfor på nuværende tidspunkt at udarbejde mere professionelt og nutidigt materiale både i form af film og foldere.

Vi vil inddrage følgende stemmer / kontakter fra venskabsbyen i de udvalgte 3 målgrupper:

**1: De unge**:

Vi vil inddrage vore gode kontakter på skoler og institutioner, hvor man efterspørger volontører (Mugeza Mseto Primary School, Uyacho Children Center og Ntoma Orphanage) samt kontakter på ungdomsuddannelser, der efterspørger virtuel kontakt med danske unge (Kagera Youth Forum og Josiah Girls High School).

**2: Medlemmer:**

Vi vil inddrage gode kontakter i Bukoba Municipal Council (skoledirektør Baganda og borgmester Chief Kalumuna) og vores samarbejdspartner Bukoba Sistership Promotion Trust Fund (sekretær Johanssen Lutabingwa)

**3: Kvindegrupper**:

Vi vil inddrage vore flerårige kontakter koordinator Anna Patrick Rutakyamilwa i kvindegruppen Sarepta Women Group og håndarbejdslærerne Jackline Jonathan og Ruth Kishula på hhv. drop in centret Tumaini Children Center og produktionsskolen Kagera Youth Group.

Vi vil filme og fotografere i Bukoba og interviewe udvalgte personer, og der vil blive optaget sekvenser med bestyrelsen for Morsø U-Landsforening, der viser vort daglige arbejde i en frivillig organisation, der udfører arbejdet ”hjemme ved spisebordet”, og enkelte bestyrelsesmedlemmer vil blive udvalgt til uddybende interviews.

* **Hvordan vil I sikre, at de budskaber, som I formidler gennem indsatsens aktiviteter, er nuancerede og konstruktive og skaber forståelse for de grundlæggende årsager til de temaer, som indsatsen vedrører?**

Via interviews både i Tanzania og i Danmark vil vi inddrage forskellige perspektiver for at belyse problematikken fra flere vinkler – både børn / unge, forældre, lærere og medlemmer af MUF / MDA.

Vi vil som projektansvarlige selv være opdaterede på ny viden og formidle eller lade eksemplerne formidle nuancerede budskaber om:

* Tro og i dette tilfælde især overtro
* Tanzanias udvikling de senere år og den betydning det har for forholdene I Kagera Region, som Bukoba er en del af
* Dansk bistandspolitik generelt og Tanzanias rolle fra at være ”udviklingsdarling” til eventuelt ikke længere at være berettiget til at få bistand, men at MUF / MDA’s CISU finansierede udviklingsprojekter og andre projekter er nyttige.

Ved at vise interviews optaget både i Tanzania og i Danmark vil vi formidle en forståelse for udfordringen ved at være anderledes - her albino - og vokse op i et fattigt land med få muligheder for særhensyn, og vi vil vise og skabe mulighed for igangsættelse af eksempler på, at små arbejdsmæssige eller økonomiske bidrag tilsammen kan føre til meningsfulde resultater, og at det nytter noget at engagere sig både i Nord og i Syd, og at samarbejde og kontakt har værdi i sig selv.

* **I hvilket omfang benytter I jer af nye metoder og/eller nye samarbejder?**

Det nye i vort engagementsprojekt er, at solide lokale Morsø-grupper, som tidligere har vist interesse i vort arbejde, engagerer sig yderligere med de nye tiltag.

Desuden forventer vi, at kombinationen med nærmødet med de lokale grupper og produktion af film og foldere vil styrke engagementet i vort nærmiljø i arbejdet med projekter i venskabsbyen Bukoba i Tanzania.

For at følge med tiden har vi valgt at arbejde med film som et nyt format til engagement, da film efterhånden er blevet et meget almindeligt kommunikationsformat - som dels kan formidle de medvirkendes egen stemme og i højere grad tale til følelserne hos seerne.

1. Supplerende finansiering

Den eneste supplerende finansiering, der indgår i projektet, er delvis egenbetaling af bestyrelsesmedlemmers rejse- og opholdsomkostninger.

**OBS besvares kun hvis der indgår supplerende finansiering i indsatsen.**

Hvis der indgår supplerende finansiering i indsatsen, skal der tages højde for følgende:

* Hvis der er tale om supplerende finansiering, der understøtter indsatsens konkrete aktiviteter, skal de aktiviteter som understøttes af den supplerende finansiering være beskrevet i ansøgning og budget.
* Er den supplerende finansiering sikret på ansøgningstidspunktet?
	+ Hvis nej, skal redegøre for, hvorfor I vurderer at være realistisk at rejse midlerne.
* Er den supplerende finansiering en forudsætning for gennemførelse af aktiviteterne?
	+ Hvis ja, kan CISU først endeligt godkende ansøgningen, når I dokumenterer, at I har sikret den supplerende finansiering.
	+ Hvis nej, skal I beskrive, hvordan indsatsen kan gennemføres uden den supplerende finansiering.

Bemærk: I må kun medtænke supplerende finansiering som kan bogføres under indsatsen og

som vil indgå i det samlede afsluttende reviderede regnskab for indsatsen.